b'\n_START_ARTICLE_\nRinkodaros vadyba\n_START_PARAGRAPH_\nRinkodaros vadyba (marketingo vadyba) \xe2\x80\x93 program\xc5\xb3, skirt\xc5\xb3 sukurti, pl\xc4\x97toti ir i\xc5\xa1saugoti naudingus mainus su tiksliniais pirk\xc4\x97jais analiz\xc4\x97, planavimas, \xc4\xafgyvendinimas ir kontrol\xc4\x97, siekiant \xc4\xafvykdyti organizacinius tikslus. Rinkodaros vadyba apima paklausos reguliavim\xc4\x85, o tam reikia valdyti ry\xc5\xa1ius su klientais.\n_START_SECTION_\nTeorijos\n_START_PARAGRAPH_\nI\xc5\xa1skiriamos 5 alternatyvios koncepcijos, kuriomis vadovaudamosi organizacijos vykdo rinkodar\xc4\x85:_NEWLINE_Gamybos koncepcija. Pagal teorij\xc4\x85, vartotojai atiduos pirmenyb\xc4\x99 produktams, kuriuos visada galima \xc4\xafsigyti ir kuri\xc5\xb3 kaina labai priimtina. Tuo remdamasi bendrov\xc4\x97 turi gerinti produkt\xc4\x85 ir jo paskirstymo efektyvum\xc4\x85. Tai viena i\xc5\xa1 seniausi\xc5\xb3 teorij\xc5\xb3, kuriomis vadovaujasi pardav\xc4\x97jai. \xc5\xa0i koncepcija gali b\xc5\xabti naudinga dviem atvejais. Pirma, kai produkto paklausa vir\xc5\xa1ija pasi\xc5\xabl\xc4\x85. \xc4\x8cia vadovai turi ie\xc5\xa1koti b\xc5\xabd\xc5\xb3, kaip padidinti gamyb\xc4\x85. Antra, kai produkto gamybos s\xc4\x85naudos yra per didel\xc4\x97s ir, norint jas suma\xc5\xbeinti, reikia padidinti produktyvum\xc4\x85._NEWLINE_Produkto koncepcija. \xc5\xa0i koncepcija remiasi teiginiu, kad vartotojai atiduos pirmenyb\xc4\x99 produktams, kuri\xc5\xb3 kokyb\xc4\x97, charakteristikos ir savyb\xc4\x97s puikiausios, tod\xc4\x97l organizacija turi nuolatos tobulinti produktus. \xc5\xa0i koncepcija gali b\xc5\xabti pavojinga, nes gali nuvesti \xc4\xaf \xe2\x80\x9erinkodaros trumparegyst\xc4\x99\xe2\x80\x9c. Tai rei\xc5\xa1kia, kad organizacij\xc5\xb3 vadovai per daug koncentruojasi \xc4\xaf produkto tobulinim\xc4\x85 ir mano, kad rinkai reikia tik to produkto, ta\xc4\x8diau neatsi\xc5\xbevelgia \xc4\xaf tendencijas, kintan\xc4\x8dius poreikius bei situacij\xc4\x85 ir ne\xc4\xafvertina konkurencijos bei kaitos b\xc5\xabtinyb\xc4\x97s._NEWLINE_Pardavimo koncepcija. \xc5\xa0i koncepcija remiasi nuostata, kad vartotojai nepirks pakankamai daug organizacijos produkt\xc5\xb3, jei ji nesiims energing\xc5\xb3 veiksm\xc5\xb3 \xc5\xa1iems gaminiams parduoti ir reklamuoti. Da\xc5\xbeniausiai tokia koncepcija taikoma, kai norima parduoti prekes, kuri\xc5\xb3 specialiai vartotojas neie\xc5\xa1ko \xe2\x80\x93 tai rei\xc5\xa1kia, kad reikia j\xc4\xaf papildomai \xc4\xaftikinti. Taip pat \xc5\xa1i strategija naudojama tose srityse, kuriose tiesiogiai nesiekiama pelno. Da\xc5\xbenai tokia koncepcija taikoma, kai susidaro perprodukcija. Organizacijos tikslas tampa parduoti ne tai, ko reikia rinkai, o tiksliai t\xc4\x85, k\xc4\x85 organizacija gamina._NEWLINE_Rinkodaros koncepcija. Tai rinkodaros vadybos teorija, kuri teigia, kad \xc4\xafgyvendinti organizacijos tikslus galima tik i\xc5\xa1siai\xc5\xa1kinus tikslini\xc5\xb3 rink\xc5\xb3 vartotoj\xc5\xb3 poreikius bei norus ir suteikiant jiems pasitenkinim\xc4\x85 efektingiau ir veiksmingiau negu tai daro konkurentai. \xc5\xa0i koncepcija da\xc5\xbenai painiojama su pardavimo koncepcija. Ta\xc4\x8diau pardavimo koncepcija yra nukreipta i\xc5\xa1 vidaus \xc4\xaf i\xc5\xa1or\xc4\x99 ir pradinis ta\xc5\xa1kas yra gamyba. Tuo tarpu rinkodaros koncepcija vadovaujasi i\xc5\xa1 i\xc5\xa1or\xc4\x97s \xc4\xaf vid\xc5\xb3 nukreipta perspektyva. Jos i\xc5\xa1eities ta\xc5\xa1kas yra gerai apibr\xc4\x97\xc5\xbeta rinka, \xc4\x8dia d\xc4\x97mesys yra sutelktas \xc4\xaf vartotojo poreikius, koordinuojama visa rinkodaros veikla, daranti jiems poveik\xc4\xaf, o pelno siekiama sukuriant ilgalaikius ry\xc5\xa1ius su vartotojais, pagr\xc4\xafstus abipuse nauda ir vartotojo pasitenkinimu._NEWLINE_Socialin\xc4\x97s rinkodaros koncepcija. Tai koncepcija, pagal kuri\xc4\x85 organizacija turi i\xc5\xa1siai\xc5\xa1kinti tikslini\xc5\xb3 rink\xc5\xb3 poreikius, norus bei pom\xc4\x97gius ir suteikti vartotojui pageidaujam\xc4\x85 pasitenkinim\xc4\x85 efektyviau nei tai daro konkurentai ir taip, kad b\xc5\xabt\xc5\xb3 i\xc5\xa1saugota arba i\xc5\xa1augt\xc5\xb3 vartotoj\xc5\xb3 ir visuomen\xc4\x97s gerov\xc4\x97. Socialin\xc4\x97s rinkodaros koncepcija yra naujausia i\xc5\xa1 pateikiam\xc5\xb3 koncepcij\xc5\xb3. \xc5\xa0i koncepcija ragina atsi\xc5\xbevelgti \xc4\xaf tris aplinkybes: bendrov\xc4\x97s peln\xc4\x85, vartotoj\xc5\xb3 norus ir visuomen\xc4\x97s interesus. I\xc5\xa1 prad\xc5\xbei\xc5\xb3 dauguma bendrovi\xc5\xb3 savo rinkodaros sprendimus grind\xc4\x97 trumpalaikiu pelnu. V\xc4\x97liau jos \xc4\x97m\xc4\x97 suprasti ilgalaik\xc4\x99 vartotoj\xc5\xb3 nor\xc5\xb3 svarb\xc4\x85. Dabar daugelis bendrovi\xc5\xb3 priimdamos rinkodaros sprendimus pradeda galvoti apie visuomen\xc4\x97s interesus.'